CELEX: 32018D0828(02)
Language: hu
Date: 2018-08-22 00:00:00
Title: A Bizottság végrehajtási határozata (2018. augusztus 22.) az 1308/2013/EU európai parlamenti és tanácsi rendelet 105. cikkében említett, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről („Μαντινεία” [Mantinia] [OEM])

28.8.2018   
               
               
                  HU
               
               
                  Az Európai Unió Hivatalos Lapja
               
               
                  C 302/13
               
            
         A BIZOTTSÁG VÉGREHAJTÁSI HATÁROZATA
         (2018. augusztus 22.)
         az 1308/2013/EU európai parlamenti és tanácsi rendelet 105. cikkében említett, egy borágazati elnevezéshez tartozó termékleírás módosítására irányuló kérelemnek az Európai Unió Hivatalos Lapjában történő közzétételéről
         („Μαντινεία” [Mantinia] [OEM])
         (2018/C 302/10)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 97. cikke (3) bekezdésére,
         mivel:
         
                     (1)
                  
                  
                     Görögország az 1308/2013/EU rendelet 105. cikkének megfelelően a „Μαντινεία” (Mantinia) elnevezéshez tartozó termékleírás módosítására irányuló kérelmet nyújtott be.
                  
               
                     (2)
                  
                  
                     A Bizottság megvizsgálta a kérelmet, és megállapította, hogy teljesülnek az 1308/2013/EU rendelet 93–96. cikkében, 97. cikkének (1) bekezdésében, valamint 100., 101. és 102. cikkében foglalt feltételek.
                  
               
                     (3)
                  
                  
                     Az 1308/2013/EU rendelet 98. cikke szerinti felszólalási nyilatkozat benyújtásának lehetővé tétele érdekében a „Μαντινεία” (Mantinia) elnevezéshez tartozó termékleírás módosítása iránti kérelmet közzé kell tenni az Európai Unió Hivatalos Lapjában,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Μαντινεία” (Mantinia) (OEM) elnevezéshez tartozó termékleírás módosítására irányuló, az 1308/2013/EU rendelet 105. cikkének megfelelően benyújtott kérelem e határozat mellékletében található.
            Az 1308/2013/EU rendelet 98. cikkének megfelelően e határozat kihirdetése jogot keletkeztet arra, hogy a termékleírásnak az e cikk első bekezdésében említett módosítása ellen a határozatnak az Európai Unió Hivatalos Lapjában való kihirdetése időpontjától számított két hónapon belül kifogást emeljenek.
         
         
            Kelt Brüsszelben, 2018. augusztus 22-én.
            
               
                  a Bizottság részéről
               
               Pierre MOSCOVICI
               
                  a Bizottság tagja
               
            
         
         
            (1)  HL L 347., 2013.12.20., 671. o.
         
      
      
         
            MELLÉKLET
            
               „Μαντινεία” (Mantinia)
            
            
               PDO-GR-A1554-AM02
            
            
               A kérelem benyújtásának időpontja: 2016.6.10.
            
            A TERMÉKLEÍRÁS MÓDOSÍTÁSÁRA IRÁNYULÓ KÉRELEM
            1.   A módosításra vonatkozó szabályok
            
            Az 1308/2013/EU rendelet 105. cikke – Nem kisebb jelentőségű módosítás
            2.   A módosítás leírása és indokolása
            
            2.1.   A minőségi fehér pezsgő minimális természetes alkoholtartalmának korrekciója
            
            A Mantinia OEM-re vonatkozó műszaki dokumentáció (PDO-GR-A1554), termékleírás és egységes dokumentum e módosítása a „brut nature”, az „extra brut”, a „brut”, az „extra sec”, a „sec”, a „demi sec” és a „doux” jelölések valamelyikével ellátott minőségi fehér pezsgő minimális természetes alkoholtartalmának 11 %-ról 9,5 %-ra történő helyesbítésére irányul, ugyanis a 11 térfogat-százalékos érték tévedésből került bele a műszaki dokumentációba annak megszövegezésekor.
            A Mantinia (OEM) minőségi pezsgő előállításához alkalmazott borászati eljárás során az alapbor minimális természetes alkoholtartalmának 9,5 térfogatszázaléknak kell lennie ahhoz, hogy a második alkoholos erjesztés után a tényleges tartalom elérje a 11 térfogatszázalékot; ha a pezsgőkészítéshez használt alapbor minimális természetes alkoholtartalma 11 térfogatszázalék, a tényleges alkoholtartalom 12,5 térfogatszázalék lesz, ami nem felel meg a valóságnak. Egyértelmű, hogy a természetes alkoholtartalomra vonatkozó 11 térfogat-százalékos számadat téveses került feltüntetésre, mivel az nem felel meg a helyes borászati eljárásnak.
            E módosítás az egységes dokumentumnak és a termékleírásnak „A bor(ok) leírása” című rovatát érinti.
            2.2.   A végtermék hektoliterében kifejezett maximális hozam hektáronként a száraz fehérbor és a fehér pezsgő vonatkozásában
            
            A Mantinia OEM-re vonatkozó műszaki dokumentáció (PDO-GR-A1554), termékleírás és egységes dokumentum e módosítása mind a száraz fehérbor, mind a minőségi fehér pezsgő esetében 66 hl-ről 82,5 hl-re igazítja ki a végtermék hektoliterében kifejezett maximális hektáronkénti hozamot, mivel a 66 hl-es érték tévedésből került bele a műszaki dokumentációba annak megszövegezésekor.
            A jelenlegi termékleírásban szereplő érték jóval alacsonyabb a gyakorlatban megfigyelhető értéknél. A gyakorlatban, tekintve, hogy a szőlőültetvények megállapított hozama sztremmánként (sztremma: görög területmérték, amely 1 000 m2-nek felel meg) 1 100 kg szőlő, a hektáronkénti 66 hl-es összeg a seprő eltávolítását követően kapott bor mennyiségét illetően 60 %-os hozamnak felel meg. Ez a hozam nagyon alacsony, és mindenképpen kívül esik a modern borkészítési előírásokban foglalt értékeken. A helyi borászatokban alkalmazott minimális technológiával történő borkészítés a seprő eltávolítása után több mint 74 %-os hozamot eredményez, sőt egyes esetekben a hozam akár a 78 %-ot is elérheti. Megjegyzendő továbbá, hogy egyes szőlőfajták esetében a szemek lédúsabbak, következésképpen e fajták hozama magas. Ez a tény, valamint az, hogy a modern technológia segítségével jól ki lehet préselni a levet a szőlőszemekből, és a lehető legtöbb tiszta szőlőmust kinyerhető az erjesztés érdekében, a 75 %-os adat felel meg a valóságnak. E százalékos arány és a szőlőültetvények tekintetében megállapított 1 000 négyzetméterenkénti 1 100 kg-os hozam együttesen a 82,5 hl-es ajánlott hozamot eredményezi.
            E módosítás az egységes dokumentumnak és a termékleírásnak „A végtermékben kifejezett hektáronkénti maximális hozam(ok) a száraz fehérbor esetében” és „A végtermékben kifejezett hektáronkénti maximális hozam(ok) a minőségi fehér pezsgő esetében” című szakaszait érinti.
            EGYSÉGES DOKUMENTUM
            1.   Bejegyzett elnevezés
            
            „Μαντινεία” (Mantinia)
            2.   A földrajzi árujelző típusa
            
            OEM – oltalom alatt álló eredetmegjelölés
            3.   A szőlőből készült termékek kategóriái
            
            
                     
                        1.
                     
                     
                        Bor
                     
                  
                     
                        5.
                     
                     
                        Minőségi pezsgő
                     
                  4.   A bor(ok) leírása
            
            
               1. kategória: száraz fehérbor
            
            
                        —
                     
                     
                        Minimális természetes alkoholtartalom: 11,0 térfogatszázalék
                     
                  
                        —
                     
                     
                        Összes alkoholtartalom: minimum 11 térfogatszázalék
                     
                  
                        —
                     
                     
                        Összes cukortartalom: 0–4 g/l
                     
                  Külső megjelenés: szalmára emlékeztető (halványsárga), zöldesen csillogó szín, amely a bor érése során sötétsárgává válhat.
            Illat: összetett és erőteljes buké gyümölcsös (főleg citrusos) és virágos (rózsára, jázminra stb. emlékeztető) jegyekkel, amelyek jellemzőek a használt szőlőfajtákra és az egyes fajták arányától függenek. A bor érése során szervetlen vonások jelennek meg.
            Íz: kiegyensúlyozott, testes, savas íz, amely kifejezetten e terület sajátossága. Zamatos, sokáig érezhető utóíz.
            Általános analitikai jellemzők
            
                        Maximális összes alkoholtartalom (térfogatszázalék):
                     
                     
                         
                     
                  
                        Minimális tényleges alkoholtartalom (térfogatszázalék):
                     
                     
                        11,0 
                     
                  
                        Minimális összes savtartalom:
                     
                     
                        5,0  g/l, borkősavban kifejezve
                     
                  
                        Maximális illósavtartalom (milliekvivalens/l):
                     
                     
                        18
                     
                  
                        Maximális összes kén-dioxid-tartalom (mg/l):
                     
                     
                        200
                     
                  Amennyiben nincs megadva konkrét érték, az uniós jogszabályokban megállapított határértékek alkalmazandók.
            
               5. kategória: minőségi pezsgő
            
            A „brut nature”, az „extra brut”, a „brut”, az „extra sec”, a „sec”, a „demi sec”, illetve a „doux” jelöléssel ellátott bor
            
                        —
                     
                     
                        Minimális természetes alkoholtartalom: 9,5 térfogatszázalék
                     
                  
                        —
                     
                     
                        Összes alkoholtartalom: legalább 11,0 térfogatszázalék
                     
                  
                        —
                     
                     
                        Túlnyomás a palackban: legalább 3,5 bar
                     
                  Külső megjelenés: halvány sárgászöld szín, vékony buborékvonalakkal tarkítva, amelyek az idő múlásával sűrűbbé és erőteljesebbé válnak.
            Illat: rózsára, mézre és gyümölcsökre emlékeztető illatjegyek
            Íz: a magas savtartalomból és a szén-dioxid (CO2) jelenlétéből eredő friss íz. A bor cukortartalmától függően az utóíz és az egyensúly a száraz és az édes között változik.
            A cukortartalom legfeljebb 3 g/l a „brut nature” jelöléssel ellátott pezsgő, legfeljebb 6 g/l az „extra brut” jelöléssel ellátott pezsgő, legfeljebb 12 g/l a „brut” jelöléssel ellátott pezsgő, 12–17 g/l az „extra sec” jelöléssel ellátott pezsgő, 17–32 g/l a „sec” jelöléssel ellátott pezsgő, 32–50 g/l a „demi sec” jelöléssel ellátott pezsgő és több mint 50 g/l a „doux” jelöléssel ellátott pezsgő esetében.
            Általános analitikai jellemzők
            
                        Maximális összes alkoholtartalom (térfogatszázalék):
                     
                     
                         
                     
                  
                        Minimális tényleges alkoholtartalom (térfogatszázalék):
                     
                     
                        11,0 
                     
                  
                        Minimális összes savtartalom:
                     
                     
                        5,5  g/l, borkősavban kifejezve
                     
                  
                        Maximális illósavtartalom (milliekvivalens/liter):
                     
                     
                        18
                     
                  
                        Maximális összes kén-dioxid-tartalom (mg/l):
                     
                     
                        185
                     
                  Amennyiben nincs megadva konkrét érték, az uniós jogszabályokban megállapított határértékek alkalmazandók.
            5.   Borkészítési eljárások
            
            a)   
                  Alapvető borászati eljárások
               
            
            
               Az 1. kategóriába tartozó fehérbor készítése
            
            
               A borkészítésre vonatkozó korlátozások
            
            A Mantinia (OEM) fehérbor a) a hagyományos fehérborkészítési módszerrel vagy b) az erjedést megelőző extrakcióval készül. Ezt statikus ülepítés és kiválasztott tiszta élesztőkultúrák a hozzáadása követi, amelyek érvényre juttatják a bor aromajegyeit. Az alkoholos erjedés során a hőmérséklet nem haladja meg a 20 C-ot.
            A Mantinia (OEM) borok a következő szőlőfajtákból készülnek: moschofilero (legalább 85 %-ban) és asproudes.
            
               Az 5. kategóriába tartozó minőségi fehér pezsgő készítése
            
            
               A borkészítésre vonatkozó korlátozások
            
            A pezsgők vagy a palackban történő erjesztés hagyományos módszerével, vagy a zárt tartályban történő erjesztés módszerével készülnek. Az első módszer szerint a száraz alapbort a palackban érlelik, és ennek során élesztőt és cukrot adnak hozzá. A palackot először kupakkal zárják le, majd akár több hónapig is eltartó erjedési folyamat következik. Az élesztő eltávolítása után a palackot szabványos dugóval zárják le.
            
               Szőlőművelési rendszerek
            
            
               Termesztési technika
            
            A Mantinia (OEM) borok készítéséhez használt szőlőket rövidre metszett, kehely formájú vagy lineáris kialakítású tőkékről szüretelik (1–2 rügy).
            
               A borok készítéséhez alkalmazott különleges borászati eljárások
            
            
               Különleges borászati eljárás
            
            Ahhoz, hogy a Mantinia (OEM) száraz fehérborok esetében fel lehessen tüntetni a „Réserve” kifejezést, a boroknak előzőleg összesen legalább egy (1) éven át érniük kellett, ezen belül legalább hat (6) hónapig tölgyfahordóban és három (3) hónapig palackban.
            Ahhoz, hogy a Mantinia (OEM) száraz fehérborok esetében fel lehessen tüntetni a „Grande Réserve” kifejezést, a boroknak előzőleg összesen legalább két (2) éven át érniük kellett, ezen belül legalább tizenkét (12) hónapig tölgyfahordóban és hat (6) hónapig palackban.
            b)   
                  Maximális hozamok
               
            
            Hektáronkénti maximális szőlőhozam az 1. kategóriába tartozó száraz fehérbor esetében:
            11 000 kg szőlő hektáronként
            A végtemékben kifejezett hektáronkénti maximális hozam az 1. kategóriába tartozó száraz fehérbor esetében:
            82,5 hl hektáronként
            Hektáronkénti maximális szőlőhozam az 5. kategóriába tartozó minőségi fehér pezsgő esetében:
            11 000 kg szőlő hektáronként
            A végtermékben kifejezett hektáronkénti maximális hozam az 5. kategóriába tartozó minőségi fehér pezsgő esetében:
            82,5 hl hektáronként
            6.   Körülhatárolt terület
            
            Az a szőlőtermő terület, amelyen a Mantinia (OEM) borok készülnek, a következő területeken található szőlőültetvényeket foglalja magában: Trípoli önkormányzat területe, nevezetesen Trípoli közigazgatási egysége és azon belül Ájosz Vaszíliosz Mantiníasz, Ájosz Konsztantínosz, Merkovúni, Pélagosz és Szkopí község; Tegéa közigazgatási egységén belül Lithovúnia, Magúla, Rízesz és Pszilí Vríszi község; Mantinía közigazgatási egységén belül Artemíszio, Kápszasz, Lukász, Nesztáni, Pikernisz, Szágkasz és Szimiádesz község; Koríthio közigazgatási egységén belül Ájorjítika, Zevgolatió, Neohóri Mantinía, Parthéni és Sztenó község; Levídi közigazgatási egységén belül Kandíla, Levídi, Orhomenósz és Paleópirgosz község; Észak-Kinuría közigazgatási egységén belül Dolianá község Kúvlisz települése.
            7.   Fontosabb borszőlőfajták
            
            
                         
                     
                     
                        Asproudes B
                     
                  
                         
                     
                     
                        Moschofilero N – Mavrofilero
                     
                  8.   A kapcsolat(ok) leírása
            
            
               A földrajzi területre vonatkozó részletek
            
            Minőség, történelmi kapcsolat, kulturális, társadalmi és gazdasági kapcsolatok, földrajzi környezet és földrajzi származás a száraz fehérbor (1. kategória) és a minőségi fehér pezsgő (5. kategória) esetében.
            a)   Minőség
            
            A Mantinia (OEM) száraz fehérborok és minőségi pezsgők minősége az e borok, illetve pezsgők készítéséhez használt szőlőfajták erőteljes karakterére, valamint a régiót az érési időszakban jellemző időjárási viszonyokra vezethető vissza. Ugyanakkor a nyersanyag megfelelősége és a borkészítési eljárás szintén fontos szerepet játszanak a bor minősége tekintetében, a helyes termesztési technológiák pedig biztosítják a hozamokra vonatkozó ajánlásoknak való megfelelést.
            b)   Történelmi kapcsolat
            
            A szőlőtermelésnek az ókorig visszanyúló hagyománya van a régióban, amiről számos, a régiót a borral, valamint Dionüszosz isten tiszteletével összekötő régészeti lelet is tanúskodik. E terület ad otthont Pauszaniasz szőlőbirtokának is, amelyről úgy tartják, hogy a világ legrégebbi szőlőültetvénye. Homérosz a „szőlőültetvények földjének” nevezte Mantiníát.
            A zamatos moschofilero szőlőfajtából előállított első görög pezsgő e régióban készült a 20. század elején.
            c)   Kulturális, társadalmi és gazdasági kapcsolatok
            
            A Mantinia oltalom alatt álló eredetmegjelölés területének 1971-es elismerését a régió hosszú múltra visszatekintő szőlőtermesztési és bortermelési hagyományai alapozták meg. Ez az esemény Mantinía borágazatának további fejlődését vonta maga után, ide értve a szőlőtermő területek gyarapodását és új borászatok létrejöttét is.
            A Mantinia (OEM) borok számos alkalommal nyertek el nemzetközi díjakat, és a moschofilero szőlőfajta, valamint a mantiníai borok a görög borok népszerűsítésére irányuló stratégiai tervben mint a görög borok „helyi nagykövetei” szerepelnek.
            d)   Földrajzi környezet és földrajzi származás
            
            A Mantinia (OEM) borok előállítási területe Árkádia közép-keleti részén található. Ez a Mantiníai-síkság néven ismert terület egy átlagosan 660 méteres tengerszint feletti magasságú fennsík.
            Talaja a következő három talajgenetikai kategóriába sorolható:
            
                         
                     
                     
                        A: entisol, B: inceptisol, C: alfisol
                     
                  A sík területrészeken fekvő talajokat homokos agyaggal és vörösagyaggal kevert folyami hordalék alkotja. A lejtők talaja mészkőből és dolomitos mészkőből áll. A talaj gyengétől átlagosig terjedő termékenységű, kilúgozott; kalcium-karbonát-tartalma alacsony, és mechanikai összetételét a homok, a vályog, az agyagos vályog és a nehéz agyag változó arányú jelenléte határozza meg. A felszíni rétegek szervesanyag-tartalma csekély, és a mélyebb rétegek felé haladva csökken. A talaj pH-értéke 5,5–7,5 között változik, ami kedvez a szőlőnövény növekedésének és rendszeres tápanyagfelvételének. A terület talajának cserekapacitása nagyon jó, és ezáltal biztosítja a növények számára a szükséges tápanyagmennyiséget.
            A vegetációs időszakban (április – október) az átlagos maximális, illetve minimális hőmérséklet 24,9 C, illetve 10,5 C, a régió naphőindexe 4 056 egység. E feltételek mellett a vegetációs időszak 235 napig tart. Noha az éves csapadékmennyiség 781 mm, e mennyiség évszakok szerinti eloszlása a mediterrán éghajlatra jellemző: a legtöbb eső decemberben esik (176 mm), a legkevesebb pedig augusztusban (14 mm). Tekintve, hogy a vegetációs időszakban az átlagos csapadékmennyiség 260 mm, előfordulhat, hogy egyes években a moschofilero szőlőnövényeket mérsékelt vízhiány sújtja.
            Nyáron a főként északról érkező enyhe szellők enyhítik a hőséget.
            
               A száraz fehérborra (1. kategória) vonatkozó részletek
            
            A Mantinia (OEM) fehérborok szalmasárga színű, a zöldestől a rózsaszínig terjedő árnyalatú fénnyel csillogó borok, amelyek gazdag aromájában citrusgyümölcsökre, citromvirágra, rózsára és jázminra emlékeztető jegyek ismerhetők fel. Testesek, sajátos savassággal, megfelelő egyensúllyal és sokáig érezhető utóízzel rendelkeznek. A tölgyfahordóban való érlelés teltebb és olajosabb érzetet ad a bornak a szájban.
            
               Okozati összefüggés a száraz fehérbor (1. kategória) vonatkozásában
            
            A moschofilero szőlőfajta tökéletesen illik a helyi makroklímához Mantinía régiójában. Kedvező számára Árkádia magas fekvése és hűvös éghajlata, mely tényezők hozzájárulnak a szőlők kései – október első tíz napjára eső – beéréséhez. A napsütés és a mérsékelt nyári hőmérsékleti értékek a fennsík mély, hűvös talajával együttesen ugyancsak azt eredményezik, hogy a szőlők más szőlőtermő régiókhoz képest itt lassan és későn érnek. A nappali és az éjszakai hőmérsékletek között a nyári hónapokban tapasztalható jelentős ingadozás elősegíti a savasság magas szinten tartását és a fajta aromapotenciáljának kibontakozását. A fennsík talajának összetétele lehetővé teszi megfelelően testes, közepes alkoholtartalmú borok előállítását. A Mantiníai-fennsíkon a szüretet megelőző hónapban a hőmérséklet viszonylag alacsony (18,8 C); ez az érték megközelíti a moschofilero szőlőfajta számára optimális hőmérsékleti értéket, aminek köszönhetően érvényre jut az említett fajta aromagazdagsága. A kiugróan magas hőmérsékleti értékek (hőhullámok) hiánya lehetővé teszi a szerves savak megmaradását a szőlőben, aminek eredményeként magas összes savtartalmú, alacsony pH-értékű és üdítő ízű fehérbor állítható elő.
            Ezenkívül a régió szőlőtermesztőinek hosszú múltra visszanyúló tapasztalata a korszerű szőlőművelési technikákkal (például a lelevelezéssel, a hajtásválogatással és a zöldszürettel) ötvözve minőségi nyersanyag termelését eredményezi.
            Ami a földrajzi tényezőket illeti, a makroklíma és a moschofilero fajta tulajdonságai együttesen meghatározó szerepet játszanak e terület borainak olyan más boroktól való megkülönböztetésében, amelyeket ugyanebből a szőlőfajtából készítenek a Peloponnészosz-félsziget egyéb, alacsonyabb fekvésű területein.
            
               A minőségi fehér pezsgőre (5. kategória) vonatkozó részletek
            
            A Mantinia (OEM) minőségi pezsgők halvány sárgászöld színűek, és vékony buborékcsíkok láthatók bennük, amelyek az idő múlásával egyre sűrűbbek és erőteljesebbek lesznek, kiemelve a moschofilero szőlő frissítő ízét. A pezsgőket rózsára, mézre és citrusgyümölcsökre emlékeztető illatjegyek, valamint édes süteményeket idéző aromák jellemzik. Friss ízüket a magas savtartalom és a szén-dioxid jelenléte még hangsúlyosabbá teszi.
            A Mantinia (OEM) minőségi pezsgők utóíze és egyensúlya a cukortartalomtól függően a száraz és az édes között változik.
            
               Okozati összefüggés a minőségi fehér pezsgő (5. kategória) vonatkozásában
            
            A moschofilero többhasznú fajtának minősül, mivel az érés különböző szakaszaiban kialakuló kémiai összetételtől függően több különböző bortípus is előállítható belőle.
            Mantinía makroklímája a terület magas fekvésének és hűvös éghajlatának köszönhetően elősegíti a legkiválóbb minőségi jellemzőkkel rendelkező minőségi pezsgők előállítását.
            A minőségi pezsgő előállításához a területen kialakult mezoklímák függvényében kerülnek kiválasztásra a korai szüretre alkalmas szőlőültetvények. A szőlők korai leszüretelése révén olyan, alacsony alkoholtartalmú, teljesen kifejlődött elsődleges aromákkal és magas savtartalommal rendelkező alapbor készíthető, amelyből minőségi pezsgők állíthatók elő.
            9.   További alapvető feltételek
            
            
               A borok címkézésére vonatkozó kiegészítő rendelkezések
            
            A további feltétel típusa: A címkézésre vonatkozó kiegészítő előírások
            Jogi keret: Az uniós jogszabályokban
            A feltétel leírása:
            A 479/2008/EK tanácsi rendeletnek a bizonyos borászati termékekre vonatkozó oltalom alatt álló eredetmegjelölések és földrajzi jelzések, hagyományos kifejezések, valamint e termékek címkézése és kiszerelése tekintetében történő végrehajtására vonatkozó egyes részletes szabályok megállapításáról szóló 607/2009/EK bizottsági rendelet 66. cikkének (1), (2) és (6) bekezdése.
            
               A borok címkézésére vonatkozó kiegészítő rendelkezések
            
            Jogi keret: A nemzeti jogszabályokban
            A további feltétel típusa: A címkézésre vonatkozó kiegészítő előírások
            A feltétel leírása: Bizonyos előállítási módszerekre utaló kifejezések
            A 2005.6.9.-i 280557. számú miniszteri határozat az eredetmegjelöléssel ellátott kiváló minőségű borok és a tájborok hordós érlelésének, palackos érlelésének és forgalomba hozatalának időzítéséről, valamint az e borok címkézése során használt, az előállítási módszerükkel vagy készítési módszerükkel kapcsolatos kifejezésekről (Kormányzati Közlöny, II. sorozat, 2005.6.15.-i 818. sz.).
            
               A borok címkézésére vonatkozó kiegészítő rendelkezések
            
            Jogi keret: A nemzeti jogszabályokban
            A további feltétel típusa: A címkézésre vonatkozó kiegészítő előírások
            A feltétel leírása: Az évjáratnak a címkén való feltüntetése
            Amennyiben a borok címkéjén szerepel a „ΝΕΟΣ ΟΙΝΟΣ” vagy a „ΝΕΑΡΟΣ ΟΙΝΟΣ” („ÚJBOR”) kifejezés, az eredetmegjelöléssel ellátott kiváló minőségű borok és a tájborok hordós érlelésének, palackos érlelésének és forgalomba hozatalának időzítéséről, valamint az e borok címkézése során használt, az előállítási módszerükkel vagy készítési módszerükkel kapcsolatos kifejezésekről szóló, 2005.6.9.-i 280557. számú miniszteri határozat (Kormányzati Közlöny, II. sorozat, 2005.6.15.-i 818. sz.) 2. cikkének (1) bekezdésével összhangban a címkén kötelező feltüntetni az évjáratot.
            
               A borok címkézésére vonatkozó kiegészítő rendelkezések
            
            Jogi keret: A nemzeti jogszabályokban
            A további feltétel típusa: A címkézésre vonatkozó kiegészítő előírások
            A feltétel leírása: A nemzeti jogszabályoknak megfelelően a címkén feltüntethető kifejezések.
            A 2002.2.7.-i 235309. számú miniszteri határozatnak megfelelően a Mantinia oltalom alatt álló eredetmegjelöléssel ellátott borok címkéjén a következő kifejezések szerepelhetnek:
            ΛΕΥΚΟΣ ΑΠΟ ΛΕΥΚΑ ΣΤΑΦΥΛΙΑ/Blanc de blancs (FEHÉR SZŐLŐBŐL KÉSZÜLT FEHÉRBOR), ΛΕΥΚΟΣ ΑΠΟ ΕΡΥΘΡΩΠΑ ΣΤΑΦΥΛΙΑ vagy ΛΕΥΚΟΣ ΑΠΟ ΓΚΡΙΖΑ ΣΤΑΦΥΛΙΑ/Blanc de gris (RÓZSASZÍN SZŐLŐBŐL KÉSZÜLT FEHÉRBOR VAGY SZÜRKE SZŐLŐBŐL KÉSZÜLT FEHÉRBOR), ΟΙΝΟΣ ΛΟΦΩΝ/Vin de collines (HEGYBOR), ΟΙΝΟΣ ΠΛΑΓΙΩΝ/Vin de coteaux (DŰLŐBOR), ΟΡΕΙΝΩΝ ΑΜΠΕΛΩΝΩΝ vagy ΑΠΟ ΟΡΕΙΝΑ ΚΡΑΣΑΜΠΕΛΑ/Vin de vignobles montagneux (HEGYVIDÉKI SZŐLŐÜLTETVÉNYEK VAGY HEGYVIDÉKI BORTERMŐ SZŐLŐÜLTETVÉNYEK).
            
               A termékleíráshoz vezető link
            
            http://www.minagric.gr/images/stories/docs/agrotis/POP-PGE/OINOS/POP_tropo_prodiagrafes_mantinia281217.pdf